Kedves Igazgatónő, Tanáraink, szülők és vendégek!

Egy kisgyerek életének egyik legfontosabb állomása, amikor közösségbe kerül. Amikor elkezdett számunkra kinyílni a világ, az első közösség a játszótér kicsi, folyamatosan változó társasága volt, a környék hozzánk hasonló korú gyerekeivel. Majd jött a nagyobb közösség, a bölcsődei, óvodai csoport, aztán az iskola. Az osztálytársak mind a lakóhelyünk közvetlen környékén éltek. Most pedig itt állunk a kapujában a még nagyobb, egyre távolabb élő diákokból álló közösségbe, a középiskolába való belépésnek.

Ma még idetartozunk, holnap már csak emlék az itt eltöltött nyolc év. A kirándulások, gyalogtúrák, az iskolai rendezvények, az ünnepélyek, a közös élmények. Köszönjük a tanítást, a nevelést, a sok-sok tapasztalatot, hogy nemcsak irányítottak, de vezettek minket. Segítettek nekünk abban is, hogy megtaláljuk, milyen irányban szeretnénk tanulmányainkat folytatni. Én külön, személyesen szeretném megköszönni a budapesti kirándulásokat, a sok-sok élményt, a támogatást abban, hogy megtaláljam, megtaláljuk azt is, miben vagyunk tehetségesek, mely területen lenne lehetőségünk a kiemelkedésre.

Május közepe táján elárasztották a közösségi oldalakat a büszke szülők bejegyzései, amik mind arról adtak hírt, hogy milyen gyorsan eltelt ez a nyolc év. Hogy az óvodásból szinte felnőttek lettünk, hogy észre sem vették, mikor nőttünk meg ennyire. És ezt most mi is így érezzük: hova tűnt ez a nyolc év? Hamar elszaladt, de semmiképpen sem volt hiábavaló egyetlen napja, egyetlen történése sem, hiszen ezek által formálódtunk azokká, akik most vagyunk.

Mindig hálás szívvel és örömmel fogunk visszagondolni az itt eltöltött évekre.